eMalahleni-man se liggaam ná fratsongeluk in rivier gevindNantes de Lange (Foto: Verskaf) Die liggaam van ŉ 33-jarige man van eMalahleni (Witbank) is Sondagoggend in ŉ rivier naby Bronkhorstspruit in Gauteng gevind nadat hy die vorige middag onder die water verdwyn het. Nantes de Lange (32) het Saterdagmiddag saam met vriende vanaf ŉ krans in die Wilgerivier gespring en nooit weer te voorskyn gekom nie. Volgens sy suster, Nanette Opperman (35), was dit ŉ fratsongeluk wat nie verklaar kan word nie. “Nantes en sy vriende het besluit om van ŉ hoë krans in die rivier te spring, waarna almal behalwe my boetie weer opgekom het. Dit was ŉ baie hoë krans van so ongeveer 34 m hoog,” vertel Opperman. Volgens Travis Clark, die Nasionale Seereddingsinstituut (NSRI) se eMalahleni-stasiebevelvoerder, is die NSRI Saterdag omstreeks 19:00 van die voorval in kennis gestel waarna die NSRI-reddingspan en plaaslike polisielede na die toneel gegaan het. Die krans (Foto: Verskaf) Volgens Clark was die gebied uiters onbegaanbaar en die donker het die soektog vir die reddingspan erg bemoeilik. Die polisie het die reddingspan versoek om die soektog Sondagoggend met dagbreek voort te sit. Die NSRI het die soektog gister douvoordag saam met die polisie se duik- en honde-eenheid voortgesit. ŉ Soekgebied is geïdentifiseer en die polisieduikers het De Lange se liggaam Sondag kort voor 10:00 in die water gevind. ŉ Nadoodse ondersoek moet die oorsaak van sy dood bepaal. Konst. Munyadziwa Ramovha, woordvoerder van die Bronkhorstspruit-polisie, het die voorval bevestig. Opperman het die reddingspan bedank vir hul moeite om haar broer op te spoor. Sy sê hulle was baie bedagsaam, en het alles met groot respek gedoen. Volgens dié suster was haar broer ŉ waaghals wat elke dag voluit geleef het. “Hy het elke oomblik van sy lewe geniet en was nie bang vir ŉ moeilike uitdaging nie. Hy het uiteindelik gesterf terwyl hy iets gedoen het waarvan hy hou.” De Lange, ŉ kranige motorfietsryer, was betrokke by die Crusaders-motorfietsklub in eMalahleni. Hy was ŉ opgeleide passer-en-draaier en het sedert 2017 by die mynmaatskappy Pentalin gewerk. Opperman sal haar broer onthou as ŉ terggees wat altyd grappies vertel het. “Hy het altyd gelag. Nou is sy stem vir ewig stil.”